روسیا و چین سوریه-ده شیمیایی سلاح سالدیریسی تشکیل ائتدیگی تثبیت اولونان اسد رئژیمینه قارشی تحریم تطبیق اولونماسینی طلب ائدن بیرلشمیش میللت‌لر تشکیلاتی‌نین گوونلیک شوراسی‌نین قطعنامه لاییحه‌سینی وتو ائتدی.
سوریه-ده شیمیایی سلاح تطبیق ائدن طرف‌لرین معین ائدیلمه‌سی مقصدیله بیرلشمیش میللتر تشکیلاتی و شیمیایی سلاح‌لارین قاداغان ائدیلمه‌سی تشکیلاتی (OPCW) طرفین‌دن یارادیلان میسیونون (JIM) راپوروندا اسد رئژیمی‌نین اوچ دفعه، داعش-ین ده بیر دفعه شیمیایی سلاح‌دان ایستیفاده ائتدیگی‌نین معین اولوندوغو بیلدیریلدی.
بو راپوردان سونرا بؤیوک بریتانیا، آمریکا و فرانسا سوریه-ده شیمیایی سلاح هوجوم‌لاری تشکیل ائدن‌لره قارشی تحریم تطبیق اولونماسینی طلب ائدن قطعنامه لاییحه‌سی حاضرلادی‌لار.
دسامبر آیین‌دان اعتباراً داوام ائدن موذاکیره‌لردن سونرا شورادا سس وئرمه‌یه چیخاریلان قطعنامه لاییحه‌سینی روسیا و چین وتو ائتدیلر.
وتو سلاحیتی اولمایان بولیوی-ده قطعنامه‌نین علیه‌ینه سس وئردی، اتیوپی، میصیر و قازاخیستان بی طرف قالدی‌لار.
9 اؤلکه قطعنامه لاییحه‌سی‌نین لئهینه سس وئردی.
بیرلشمیش میللتر تشکیلاتی‌نین گوونلیک شوراسیندا بیر لاییحه‌نین قبول اولونماسی اوچون شورانین 15 عضوون‌دن ان آزی 9-نون لئهینه سس وئرمه‌سی و دایمی عضو‌لر اولان روسیا، چین، آمریکا، فرانسا و بؤیوک بریتانیانین وتو حقوقونو تطبیق ائتمه‌مه‌سی لازیم‌دیر.
بو، روسیانین سوریه-ده ایچ ساواشین اولین‌دن اعتباراً بیرلشمیش میللتر تشکیلاتی‌نین سوریه لاییحه‌سینه قارشی 7-جی وتوسودور.
تورکیه ایله بیرلیکده بیر سیرا اؤلکه‌نین دستک وئردیگی لاییحه‌ده سوریه-لی 11 حربی قوموتانین والیقلارینین دوندورولماسی، بو شخص‌لره سیاحت قاداغاسی‌نین تطبیق ائدیلمه‌سی، سوریه رئژیمینه هلیکوپتر ساتیشی‌نین قاداغان اولونماسی، شیمیایی سلاح اوره تیمی و ایستیفاده‌سیله علاقه‌سی معین ائدیلن 10 قورومون قارا لیسته‌یه سالینماسی نظرده توتولوردو.
بو آرادا، فرانسا خاریجی ایشلر ناظری ژان مارک آیرو سوریه باره‌ده قطعنامه لاییحه‌سینه وتو قویان روسیایا سرت رئاکسیا گؤستردی.
آیرو وئردیگی یازی‌لی آچیقلامادا: روسیا، سوریا خالقی و بشریتین قارشی‌سیندا آغیر مسولیت داشیییر" دئدی.
سوریه-ده ترور تشکیلاتی داعش-ین و دمشق رئژیمی‌نین سیویل لره قارشی شیمیایی سلاح تطبیق ائتمه‌لری‌نین قبول ائدیلمز اولدوغونو وورغولایان آیرو:" بو نوع جینایت‌لری تؤره‌دن‌لر قطعیت ایله جزا‌سیز قالماما‌لی‌دیر" دئیه خبردارلیق ائتدی.
